b'\n_START_ARTICLE_\nN\xc5\xa0 Drava Ptuj\n_START_SECTION_\nsezona 2011/2012\n_START_PARAGRAPH_\nV tekmovalni sezoni 2011/2012 je \xc4\x8dlanska ekipa Drave po izklju\xc4\x8ditvi (izpadu) iz druge slovenske nogometne lige nastopala v \xc5\xa0tajerski nogometni ligi. Ptuj\xc4\x8dani so imeli pred sezono cilj presko\xc4\x8diti v vi\xc5\xa1ji razred tekmovanja, vendar je mlada ekipa zelo nihala v svojih predstavah pod vodstvom trenerjev Tomislava Grbavca in Boruta \xc5\xa0alamuna. Ptuj\xc4\x8dani so za napredovanje izgubili preve\xc4\x8d odlo\xc4\x8dilnih tekem ter na koncu osvojili \xc4\x8detrto mesto.\n_START_SECTION_\nSezona 2012/2013\n_START_PARAGRAPH_\nV sezoni 2012/2013 je Medob\xc4\x8dinska nogometna zveza Ptuj ustanovila novo tekmovanje imenovano Super Liga. V tem tekmovanju je bila Drava z novim trenerjem Francem Fridlom za razred bolj\xc5\xa1a od tekmecev, saj je na petindvajsetih tekmah zabele\xc5\xbeila triindvajset zmag in dva neodlo\xc4\x8dena rezultata. Impozantna je bila tudi gol razlika, saj so zadeli sto tri zadetke in jih prejeli osemnajst. Prvo mesto v Superligi jim je prineslo dodatne kvalifikacije za vstop v 3. slovensko nogometno ligo vzhod, ki so jih igrali proti \xc5\xa0o\xc5\xa1tanju. V gosteh so remizirali z 1:1, doma pa zmagali s 4:0, ter se tako uvrstili v tretjo ligo.\n_START_SECTION_\nSezona 2013/2014\n_START_PARAGRAPH_\nPo igranju v ni\xc5\xbejih ligah so v sezono 2013/14 "plavi" vstopili kot prvaki \xc4\x8detrte lige in se preselili v tretjo ligo vzhod. Ptujska Drava je kar nekaj \xc4\x8dasa dr\xc5\xbeala odli\xc4\x8dno pozicijo na lestvici. Nekajkrat so se zavihteli tudi na prvo mesto prvenstvene razpredelnice, a jim je ob koncu prvenstva zmanjkalo mo\xc4\x8di, da bi le tega tudi osvojili. Usoden je bil poraz prav proti neposrednim tekmecem v 20. krogu, ko jih je Dravinja v Slovenskih Konjicah premagala s 4:0.\n_START_SECTION_\nSezona 2014/2015\n_START_PARAGRAPH_\n\xc4\x8clani izvr\xc5\xa1nega odbora NZS so pred novo sezono na redni seji na Brdu pri Kranju reorganizirali tekmovanje 3. slovenske nogometne lige, ki je bila doslej razdeljena na dve diviziji in sicer 3. SNL \xe2\x80\x93 vzhod in 3. SNL \xe2\x80\x93 zahod. Izvr\xc5\xa1ni odbor je podal predlog za reorganizacijo tekmovanja v tretji ligi, ki naj bi bila od sezone 2014/15 razdeljena na \xc5\xa1tiri divizije. Ustanovljene so bile lige vzhod (iz MNZ Murska Sobota in MNZ Lendava), sever (iz MNZ Maribor in MNZ Celje ter MNZ Ptuj), center (iz MNZ Ljubljana in MNZ Gorenjska Kranj) ter zahod (iz MNZ Koper ter MNZ Nova Gorica). V sezoni 2014/2015 je Drava tako nastopala v tretji ligi- sever in si z drugim mestom (prvo je osvojila ekipa Maribor B) priigrala kvalifikacije za vstop v drugo ligo. Tretja to\xc4\x8dka pravilnika o drugi \xc4\x8dlanski ekipi nogometnega kluba 1. SNL namre\xc4\x8d veleva, da lahko klubi 1.SNL (v tem primeru NK Maribor) z drugo \xc4\x8dlansko ekipo nastopajo le v 3. SNL ali tekmovanju ni\xc5\xbejega ranga. V primeru, da druga \xc4\x8dlanska ekipa osvoji mesto, ki prina\xc5\xa1a napredovanje v vi\xc5\xa1ji rang, pravica napredovanja pripada naslednje uvr\xc5\xa1\xc4\x8deni ekipi. Ta pravica je tako pripadla drugouvr\xc5\xa1\xc4\x8deni Dravi, ki se je za mesto v 2. slovenski nogometni ligi pomerila z NK Odranci, prvaki tretje lige vzhod. Na prvi tekmi, ki se je odigrala na Ptuju, so igralci Drave zmagali z 2:0, v gosteh pa izgubili z 2:1. Drava bo zaradi bolj\xc5\xa1ega skupnega rezultata v sezoni 2015/2016 zaigrala v drugi slovenski nogometni ligi.\n_START_SECTION_\nNogometna \xc5\xa1ola Drava Ptuj\n_START_PARAGRAPH_\nNogometna \xc5\xa1ola Drava Ptuj, je bila ustanovljena 1. decembra 2004, prvi predsednik pa je postal Marjan Pongrac. \xc5\xa0ola je vklju\xc4\x8devala otroke od petega leta starosti, k njihovemu delovanju pa sodita tudi kadetska in mladinska ekipa. V za\xc4\x8detku je bilo v \xc5\xa1olo vpisanih pribli\xc5\xbeno trideset otrok, a se je kasneje to \xc5\xa1tevilo ve\xc4\x8dalo. V sezoni 2008/2009 je tako nogometno \xc5\xa1olo obiskovalo 450 otrok, ki so v petnajstih ekipah nastopali v razli\xc4\x8dnih ligah. Poseben mejnik v delovanju \xc5\xa1ole je predstavljalo tudi prvo mesto v 2. slovenski kadetski in mladinski ligi ter posledi\xc4\x8dno preboj v prvo ligo, v kateri je Nogometna \xc5\xa1ola Drava Ptuj nastopala tri sezone. Vse do sezone 2011/2012, ko je bila zaradi finan\xc4\x8dnih te\xc5\xbeav Nogometnega kluba Drava s strani Nogometne zveze Slovenije neopravi\xc4\x8deno kaznovana in bila poslana v najni\xc5\xbeji tekmovalni razred.  _NEWLINE_Nogometno \xc5\xa1olo danes obiskuje pribli\xc5\xbeno 200 otrok, selekcija do 15 let \xc5\xbee igra v prvi ligi, mladinci in kadeti pa so v vrhu druge lige vzhod.'